ຂປລ. ສະພາການຄ້າ ແລະ ອຸດສາຫະກຳແຫ່ງຊາດລາວ ຈັດກອງປະຊຸມປຶກສາຫາລືກັບ ພາກທຸລະກິດ ໃນຂະແໜງການບໍລິການທາງດ້ານການເງິນ ພາຍໃຕ້ກົນໄກກອງປະຊຸມທຸລະກິດລາວ ຫລື Lao Business Forum ໃນວັນທີ 1 ກໍລະກົດ ຜ່ານມາ ເພື່ອປຶກສາຫາລືແບບວິຊາການ ຕໍ່ກັບປັດໄຈທີ່ເປັນສິ່ງກີດຂວາງຫລັກ ໃນການດໍາເນີນທຸລະກິດ ຂອງຂະແໜງການ ບໍລິການທາງດ້ານການເງິນ ເປັນຕົ້ນ ທະນາຄານທຸລະກິດ, ສະຖາບັນການເງິນຈຸນລະພາກ, ບໍລິສັດປະກັນໄພ ແລະ ບໍລິສັດເຊົ່າສິນເຊື່ອ, ເພື່ອກະກຽມຈັດກອງປະຊຸມປຶກສາຫາລືແບບວິຊາການ ກັບຂະແໜງການທີ່ກ່ຽວຂ້ອງຂອງພາກລັດ ໃນລະຫວ່າງເດືອນກໍລະກົດ ຫາ ເດືອນ ກັນຍາ 2022 ແລະ ຄາດວ່າຈະໄດ້ຈັດກອງປະຊຸມທຸລະກິດລາວ ໃນເດືອນຕຸລາ 2022 ນີ້.
ທ່ານ ນາງ ສຸພາພອນ ຄຳແສນນາມ ໄດ້ກ່າວວ່າ: ໃນໄລຍະຜ່ານມາ ພາກລັດຖະບານ ກໍໄດ້ມີຄວາມພະຍາຍາມ ໃນການປັບປຸງນິຕິກຳ, ກົນໄກ, ລະບຽບ ແລະ ແບບແຜນວິທີເຮັດວຽກ ເພື່ອເອື້ອອຳນວຍຄວາມສະດວກໃຫ້ແກ່ພາກທຸລະກິດ, ເຊິ່ງການແກ້ໄຂບັນຫາ ກໍອາດມີຄວາມຊັບຊ້ອນ ແລະ ໃຊ້ເວລາດົນ, ບາງບັນຫາ ກໍສາມາດແກ້ໄຂໄດ້ ແລະ ບາງບັນຫາ ກໍອາດມີຄວາມທ້າທາຍພໍສົມຄວນ.
ຂ່າວ: ສົມຫວັງ
ເນື້ອໃນ: ຂປລ